**УКАЗАНИЯ**

**ЗА ПОДГОТОВКА НА ДОКУМЕНТИТЕ**

в ограничена процедура за възлагане на обществена поръчка с предмет

„Отпечатване и доставка на нови емисии български банкноти“

# ЧАСТ І

# ПРЕДМЕТ, СРОК И МЯСТО НА ИЗПЪЛНЕНИЕ НА ПОРЪЧКАТА. ТЕХНИЧЕСКИ СПЕЦИФИКАЦИИ

## 1. Предмет на обществената поръчка

„Отпечатване и доставка на нови емисии български банкноти“.

Предметът на обществената поръчка включва услуги по отпечатване и доставка на нови емисии банкноти с номинална стойност 5, 10, 20, 50 и 100 лв., в пълно съответствие с Приложение № 1 – „Техническа спецификация на българските банкноти, нови емисии“, и дизайн, предоставен от възложителя, както и с одобрените печатни образци на банкнотите, и съгласно условията на проекта на договор, представляващ неразделна част от документацията по обществената поръчка.

Прогнозните количества за всички номинали български банкноти, нови емисии, за периода 2018 – 2022 г. са в общ размер на 550 млн. броя банкноти.

1. **Срок на обществената поръчка**

Договорът за възлагане на обществената поръчка ще бъде сключен за срок от 5 (пет) години, считано от датата на подписването му от двете страни, като за дата на подписване се счита датата от деловодния номер на възложителя, поставен на с. 1 от договора.

1. **Място на изпълнение**

В случай че отпечатването на банкнотите се извършва извън територията на Република България, то доставката на банкнотите се осъществява с въздушен транспорт и получаването на всяка конкретна доставка на банкноти се извършва на Летище София

В случай че отпечатването на банкнотите се извършва на територията на Република България, то доставката на отпечатаните банкноти се осъществява с наземен транспорт и получаването на всяка конкретна доставка на банкноти се извършва в сградата на възложителя на адрес: гр. София, ул. „Михаил Тенев“ № 10, Касов център на БНБ.

1. **Технически спецификации**

Номиналните и техническите характеристики на новите емисии български банкноти са определени в „Техническа спецификация на българските банкноти, нови емисии“ (Приложение № 1) и представляват конфиденциална информация. Приложение № 1 ще бъде предоставено само на поканените да подадат оферти кандидати след проведения предварителен подбор при реда и условията на част III от настоящите Указания.

Изискванията на възложителя по отношение на банкнотната хартия, както и на мастилата, които ще бъдат използвани при отпечатването на банкнотите, обект на поръчката, са подробно описани в „Техническа спецификация на банкнотната хартия и на мастилата, необходими за отпечатването на български банкноти, нови емисии“ (Приложение № 2), представляват класифицирана информация. С оглед на това Приложение № 2 ще бъде предоставено само на избрания за изпълнител участник след сключване на договора за възлагане на обществена поръчка.

Допуски и отклонения в качеството при отпечатване на български банкноти, нови емисии, са определени в Приложение № 7 и представляват конфиденциална информация. Приложение № 7 ще бъде предоставено само на поканените да подадат оферти кандидати след проведения предварителен подбор при реда и условията на част III от настоящите Указания.

# ЧАСТ II

# ДОСТЪП ДО ДОКУМЕНТАЦИЯТА. ПОЛУЧАВАНЕ НА ЗАЯВЛЕНИЯ ЗА УЧАСТИЕ И НА ОФЕРТИ. РАЗЯСНЕНИЯ ПО УСЛОВИЯТА НА ПРОЦЕДУРАТА. ОБМЕН НА ИНФОРМАЦИЯ

## 1. Достъп до документацията

Настоящата обществена поръчка се възлага чрез провеждане на ограничена процедура по чл. 18, ал. 1, т. 2 във връзка с чл. 73, ал. 1 от ЗОП. На основание чл. 75, ал. 1 от ЗОП всяко лице може да подаде заявление за участие в ограничена процедура, в което трябва да представи исканата от възложителя информация относно липсата на основанията за отстраняване и съответствието му с критериите за подбор.

Лицата, желаещи да подадат заявление за участие, могат да изтеглят безплатно документацията за участие в този етап от обществената поръчка от интернет страницата на възложителя, раздел „Профил на купувача – обществени поръчки“:

<http://www.bnb.bg/AboutUs/AUPublicProcurements/AUPPList/PP_01224-2018-0001_BG>

На основание чл. 75, ал. 3 от ЗОП в настоящата ограничена процедура оферти подават само кандидати, които възложителят е поканил след проведен предварителен подбор.

На основание чл. 34, ал. 3 от ЗОП към поканата за подаване на оферти до избраните кандидати по чл. 34, ал. 1 от ЗОП ще бъде приложена документацията, необходима за подготовка на офертите: „Техническа спецификация на българските банкноти, нови емисии“ (Приложение № 1); „Допуски и отклонения в качеството при отпечатване на български банкноти, нови емисии“ (Приложение № 7); „Методика за комплексна оценка и начин за определяне на оценката по всеки показател“ и др. Документацията съдържа информация с конфиденциален характер, поради което възложителят не осигурява неограничен, пълен и пряк достъп до нея чрез профила на купувача.

Във връзка с горното кандидатите следва да подпишат декларация за неразгласяване на конфиденциална информация по образец, която да приложат в заявлението си за участие.

## 2. Получаване на заявления за участие и на оферти

Ограничената процедура за възлагане на обществена поръчка се провежда на два етапа:

* етап I – „Предварителен подбор“ – подават се заявления за участие от кандидатите в ограничената процедура, съдържащи информация относно липсата на основания за отстраняване и съответствието им с критериите за подбор;
* етап II – „Подаване на оферти“, които съдържат техническо и ценово предложение – подават се оферти от кандидатите, поканени от възложителя след проведения предварителен подбор.

Получаването на заявления за участие ще се извършва до датата и часа, посочени в част IV, т. 2.2 от Обявлението за поръчка, на гише № 56 в Паричния салон на БНБ.

Кандидатът може да подаде заявлението си и по пощата с препоръчано писмо с обратна разписка или по куриер с препоръчана пратка, като в тези случаи разходите за подаване на заявлението за участие са за негова сметка. В случай че заявлението за участие е подадено по пощата или по куриер, същото следва да бъде получено от възложителя до датата и часа, посочени в част IV, т. 2.2 от Обявлението за поръчка. Рискът от забава или загубване на заявлението за участие е на кандидата.

Получаването на оферти ще става до датата и часа, посочени в поканата за подаване на оферти по чл. 34, ал. 1 от ЗОП, на гише № 56 в Паричния салон на БНБ.

Участникът (кандидат, поканен след проведения предварителен подбор) може да подаде офертата си и по пощата с препоръчано писмо с обратна разписка или по куриер с препоръчана пратка, като в тези случаи разходите за подаване на офертата са за негова сметка. В случай че офертата е подадена по пощата или по куриер, същата следва да бъде получена от възложителя до датата и часа, посочени в поканата. Рискът от забава или загубване на заявлението за участие е на участника.

## 3. Разяснения по условията на процедурата

Лицата могат да поискат писмено от възложителя разяснения по решението, обявлението и документацията за участие до 10 (десет) дни преди изтичане на срока за получаване на заявления за участие и/или на офертите. Възложителят не предоставя разяснения, ако искането е постъпило след този срок.

Исканията за разяснения се адресират до г-жа Снежанка Деянова – главен секретар на БНБ, като се изпращат на факс: 02/950 84 52, на e-mail: [publicprocurement@bnbank.org](mailto:publicprocurement@bnbank.org) или на адрес: гр. София 1000, пл. „Княз Александър I“ № 1.

Възложителят публикува разясненията в профила на купувача в 4-дневен (четиридневен) срок от получаване на искането. В разясненията възложителят не посочва лицето, направило запитването.

## 4. Обмен на информация

Всички действия на възложителя спрямо кандидатите/участниците са в писмена форма. Решенията на възложителя, за които той е длъжен да уведоми кандидатите/участниците, се изпращат чрез следните общи способи: на адрес, посочен от кандидата/участника; по електронна поща, като съобщението, с което се изпращат, се подписва с електронен подпис; чрез пощенска или друга куриерска услуга с препоръчана пратка с обратна разписка; по факс или чрез комбинация от тези средства по избор на възложителя.

Когато решение, издадено от възложителя във връзка с обществената поръчка, не е получено от кандидата или участника по някой от изброените начини, възложителят публикува съобщение до участника в профила на купувача по чл. 43, ал. 4. Решението се смята за връчено от датата на публикуване на съобщението.

# ЧАСТ III

# ИЗИСКВАНИЯ КЪМ КАНДИДАТИТЕ ЗА УЧАСТИЕ В ЕТАП I – „ПРЕДВАРИТЕЛЕН ПОДБОР“, НА ОГРАНИЧЕНАТА ПРОЦЕДУРА

## А. Условия за участие и основания за отстраняване

### 1. Условия за участие

1.1. В ограничената процедура за възлагане на обществената поръчка може да участва всяко българско или чуждестранно физическо или юридическо лице или техни обединения, както и всяко друго образувание.

1.2. Клон на чуждестранно лице може да е самостоятелен кандидат/участник в процедурата съгласно условията, посочени в чл. 36 от Правилника за прилагане на Закона за обществените поръчки (ППЗОП).

1.3. В случай че кандидат/участник в процедурата е обединение, на основание чл. 37, ал. 1, във връзка с ал. 3 от ППЗОП то следва да определи партньор, който да представлява обединението за целите на обществената поръчка, както и да уговори солидарна отговорност между участниците в обединението. Възложителят не поставя изискване за създаване на юридическо лице, когато участникът, определен за изпълнител, е обединение на физически и/или юридически лица.

1.4. За участие в процедурата на етап I – „Предварителен подбор“ – кандидатът подготвя заявление за участие в ограничената процедура съгласно чл. 39, ал. 2 от ППЗОП, което трябва да съответства напълно на условията, съдържащи се в обявлението и документацията за обществената поръчка.

1.5. Кандидат може да се позове на капацитета на трети лица по отношение на критериите, свързани с неговите икономическо и финансово състояние, технически способности и професионална компетентност. Когато кандидатът се позовава на капацитета на трети лица, той трябва да може да докаже, че ще разполага с техните ресурси, като представи документи за поетите от третите лица задължения. На основание чл. 65, ал. 6 от Закона за обществените поръчки (ЗОП) в случаите, когато кандидатът ще ползва капацитета на трети лица за доказване на съответствието с критериите, свързани с икономическото и финансовото му състояние, то те заедно с кандидата в процедурата носят солидарна отговорност за изпълнението на поръчката.

1.6. Кандидатът посочва в заявлението си за участие подизпълнителите и дела от поръчката, който ще им възложи, ако възнамерява да използва такива. В този случай той трябва да представи доказателство за поетите от подизпълнителите задължения.

1.7. Лице, което участва в обединение или е дало съгласие да бъде подизпълнител на друг участник, не може да подава самостоятелно заявление за участие.

1.8. В процедура за възлагане на обществена поръчка едно физическо или юридическо лице може да участва само в едно обединение.

1.9. На основание чл. 3, т. 8 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици дружества, регистрирани в юрисдикции с преференциален данъчен режим, и контролираните от тях лица **не могат** пряко или косвено да участват в процедурата, включително и чрез гражданско дружество/консорциум, в което участва дружество, регистрирано в юрисдикция с преференциален данъчен режим.

1.10. **Свързани лица\*** на основание чл. 101, ал. 11 от ЗОП **не могат да бъдат самостоятелни кандидати** в процедурата.

\* „Свързани лица“ са тези по смисъла на § 1, т. 13 и т. 14 от допълнителните разпоредби на Закона за публичното предлагане на ценни книжа.

***Забележка:*** ***При подаване на заявлението за участие обстоятелствата по т. 1.9 и т. 1.10 се декларират от кандидата в част III, буква „Г. Други основания за изключване, които може да бъдат предвидени в националното законодателство на възлагащия орган или възложителя на държава членка“ от Единния европейски документ за обществени поръчки (ЕЕДОП) чрез отбелязване на „НЕ“/„ДА“ в полето за отговор. При отговор „ДА“ участникът посочва за кое обстоятелство се отнася.***

### 2. Основания за отстраняване

2.1. **Възложителят отстранява от участие в ограничената процедура кандидат, за когото е налице някое от основанията, предвидени в чл. 54, ал. 1 от ЗОП, а именно:**

2.1.1. който е осъден с влязла в сила присъда, освен ако е реабилитиран, за престъпление по чл. 108а, чл. 159а–159г, чл. 172, чл. 192а, чл. 194–217, чл. 219–252, чл. 253–260, чл. 301–307, чл. 321, чл. 321а и чл. 352–353е от Наказателния кодекс.

***Забележка:*** *При подаване на заявление за участие липсата на обстоятелствата по* ***чл. 172 (престъпление против трудовите права на гражданите);******чл. 194*–*208 и чл. 213а*–*217 (престъпления против собствеността – кражба, грабеж, присвоявания, изнудване, вещно укривателство, унищожаване и повреждане, злоупотреба на доверие); чл.219*–*252 (престъпления против стопанството – общи стопански престъпления, престъпления против кредиторите, престъпления в отделните стопански отрасли, престъпления против митническия режим, престъпления против паричната и кредитната система);******чл. 254а–260 (престъпления против финансовата, данъчната и осигурителната система) и чл. 352–353е (престъпления против народното здраве и против околната среда)******от НК*** *се декларират от кандидата в част III, буква „Г. Други основания за изключване, които може да бъдат предвидени в националното законодателство на възлагащия орган или възложителя на държава членка“ от ЕЕДОП* ***чрез отбелязване на „НЕ“/„ДА“ в полето за отговор. При отговор „ДА“ участникът посочва за кое обстоятелство (престъпление) се отнася;***

2.1.2. който е осъден с влязла в сила присъда, освен ако е реабилитиран за престъпление, аналогично на тези по т. 2.1.1, в друга държава членка или трета страна;

2.1.3. който има задължения\* за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях към държавата или към общината по седалището на възложителя и на кандидата или аналогични задължения, установени с акт на компетентен орган съгласно законодателството на държавата, в която кандидатът е установен, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила.

*\* Когато кандидатът има задължения за данъци или осигурителни вноски, това е основание за отстраняване, когато размерът им надвишава 1% от годишния общ оборот на кандидата за предходната приключила финансова година;*

2.1.4. за когото е налице неравнопоставеност в случаите по чл. 44, ал. 5 от ЗОП;

2.1.5. за когото е установено, че: е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор; не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор;

2.1.6. за когото е установено с влязло в сила наказателно постановление принудителна административна мярка по [чл. 404 от Кодекса на труда](http://pravo/Document/LinkToDocumentReference?fromDocumentId=2136735703&dbId=0&refId=27035057) или съдебно решение, нарушение на [чл. 61, ал. 1](http://pravo/Document/LinkToDocumentReference?fromDocumentId=2136735703&dbId=0&refId=27035058), [чл. 62, ал. 1 или 3](http://pravo/Document/LinkToDocumentReference?fromDocumentId=2136735703&dbId=0&refId=27035059), [чл. 63, ал. 1 или 2](http://pravo/Document/LinkToDocumentReference?fromDocumentId=2136735703&dbId=0&refId=27035060), [чл. 118](http://pravo/Document/LinkToDocumentReference?fromDocumentId=2136735703&dbId=0&refId=27035061), [чл. 128](http://pravo/Document/LinkToDocumentReference?fromDocumentId=2136735703&dbId=0&refId=27035062), [чл. 228, ал. 3](http://pravo/Document/LinkToDocumentReference?fromDocumentId=2136735703&dbId=0&refId=27035063), [чл. 245](http://pravo/Document/LinkToDocumentReference?fromDocumentId=2136735703&dbId=0&refId=27035064) и [чл. 301–305 от Кодекса на труда](http://pravo/Document/LinkToDocumentReference?fromDocumentId=2136735703&dbId=0&refId=27036880) или аналогични задължения, установени с акт на компетентен орган съгласно законодателството на държавата, в която кандидатът или участникът е установен;

2.1.7. за когото е налице конфликт на интереси\*, който не може да бъде отстранен.

*\* По смисъла на § 2, т. 21 от допълнителните разпоредби на ЗОП конфликт на интереси е налице, когато възложителят, негови служители или наети от него лица извън неговата структура, които участват в подготовката или възлагането на обществената поръчка или могат да повлияят на резултата от нея, имат интерес, който може да води до облага по смисъла на* [*чл. 2, ал. 3 от Закона за предотвратяване и установяване на конфликт на интереси*](http://172.27.65.58/Document/LinkToDocumentReference?fromDocumentId=2136735703&dbId=0&refId=19273859) *и за който би могло да се приеме, че влияе на тяхната безпристрастност и независимост във връзка с възлагането на обществената поръчка.*

2.2. **На основание чл. 55, ал. 1, т. 1 от ЗОП възложителят отстранява от участие в процедурата кандидат,** който еобявен в несъстоятелност или е в производство по несъстоятелност, или е в процедура по ликвидация, или е сключил извънсъдебно споразумение с кредиторите си по смисъла на чл. 740 от Търговския закон, или е преустановил дейността си, а в случай че кандидатът е чуждестранно лице – се намира в подобно положение, произтичащо от сходна процедура съгласно законодателството на държавата, в която е установен;

***Забележка****: Съгласно чл. 46, ал. 1 от ППЗОП кандидатите (участниците) са длъжни да уведомят възложителя за промени в обстоятелствата по т. 2.1 и т. 2.2 в срок до 3 (три) дни от настъпване на промяната.*

2.3. Когато кандидатът е юридическо лице, основанията по т. 2.1.1, т. 2.1.2, т. 2.1.7 се отнасят за лицата, които представляват кандидата, членовете на управителни и надзорни органи и за други лица, които имат правомощия да упражняват контрол при вземането на решения от тези органи.

2.4. Кандидат в процедурата, за когото е налице някое от основанията, посочени в т. 2.1 или т. 2.2 по-горе, има право да представи доказателства, че е предприел мерки, които гарантират неговата надеждност съгласно чл. 56, ал. 1 от ЗОП.

2.5. Използване на капацитета на трети лица. Подизпълнители

Когато при изпълнение на поръчката кандидатът ще ползва капацитета на трети лица или подизпълнители, за тях не следва да е налице някое от основанията, посочени в т. 2.1 и т. 2.2 по-горе.

2.6. Обединения

Възложителят отстранява от участие в процедурата кандидат, който е обединение от физически и/или юридически лица, ако за член на обединението е налице някое от основанията за отстраняване, посочени в т. 2.1 и т. 2.2 по-горе.

2.7. Кандидатите (участниците) в процедурата са длъжни да уведомят писмено възложителя в 3-дневен (тридневен) срок от настъпване на обстоятелства, посочени в т. 2.1 и т. 2.2 по-горе.

2.8. Основанията за отстраняване се прилагат до изтичане на сроковете, посочени в чл. 57, ал. 3 от ЗОП. Възложителят отстранява от участие в процедурата кандидат (участник), за когото са налице някои от основанията и обстоятелствата, които са възникнали преди или по време на процедурата.

2.9. Освен на основанията, посочени в т. 2.1 и т. 2.2 по-горе, **възложителят отстранява от процедурата:**

2.9.1. кандидат, който не отговаря на поставените критерии за подбор или не изпълни друго условие, посочено в обявлението за обществена поръчка или в документацията;

2.9.2. кандидати, които са свързани лица.

2.9.3. участник, който е представил оферта, която не отговаря на:

а) предварително обявените условия на поръчката;

б) правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, които са изброени в Приложение № 10 от ЗОП;

2.9.4. участник, който не е представил в срок обосновката по чл. 72, ал. 1 от ЗОП или чиято оферта не е приета съгласно чл. 72, ал. 3–5 от ЗОП;

2.9.5. кандидати или участници, които са свързани лица.

### Б. Критерии за подбор (изисквани минимални нива)

**1. Технически и професионални способности на участника (изисквано минимално ниво)**

1.1. Всеки кандидат следва да е изпълнил минимум 1 (една) услуга с предмет и обем, идентични или сходни\* с тези на поръчката, през последните 3 (три) години, считано от датата на подаване на заявлението за участие.

*\* Под „услуга със сходен предмет и обем“ следва да се разбира услуга по отпечатване на банкноти, възложена от национална централна банка от Европейското икономическо пространство, в обем, равен на или по-голям от 150 млн. банкноти.*

**За доказване на критерия за подбор по т. 1.1 кандидатът попълва**: *част IV: „Критерии за подбор“, раздел В, т. 1б: „Технически и професионални способности“, от ЕЕДОП – приложен образец към документацията,* с посочване на стойности, дати (начална и крайна), получатели, описание и обем (брой отпечатани банкноти) на извършените дейности.

**На етап сключване на договор участникът**, избран за изпълнител, следва да представи: списък на извършените услуги с предмет и обем, идентични или сходни с тези на поръчката, извършени през последните 3 (три) години, считано от датата на подаване на заявлението за участие, с посочване на стойности, дати (начална и крайна), получатели, описание и обем на извършените дейности (брой отпечатани банкноти), заедно с доказателства за извършените услуги.

1.2. Кандидатите следва да разполагат с необходимите технически средства и съоръжения за осигуряване на качеството, включително за проучване и изследване – оборудване за извършване на изпитвания и изследвания (акредитирана лаборатория\* за извършване на входящ контрол за качество на банкнотната хартия и на мастилата).

*\* Акредитирана лаборатория е такава лаборатория, която е получила акредитация по съответната серия европейски стандарти от Изпълнителна агенция „Българска служба за акредитация“ или от друг национален орган за акредитация, който е страна по Многостранното споразумение за взаимно признаване на Европейската организация за акредитация или да отговаря на изискванията за признаване съгласно чл. 5а, ал. 2 от Закона за националната акредитация на органи за оценяване на съответствието.*

**За доказване на критерия за подбор по т. 1.2 кандидатът попълва**: *част IV: „Критерии за подбор“, раздел В, т. 3: „Технически и професионални способности“, от ЕЕДОП – приложен образец към документацията*.

**На етап сключване на договор участникът, избран за изпълнител, следва да представи**: подписан и подпечатан списък на техническите средства и съоръжения за осигуряване на качеството – на съответното оборудване за извършване на изпитвания и изследвания (акредитирана лаборатория за извършване на входящ контрол за качество на банкнотна хартия и на мастила);

1.3. Всеки кандидат следа да прилага следната мярка за осигуряване на качеството – промишлените мощности на кандидата следва да са вписани в ECB Accreditation Register с акредитация за сигурност, качество, опазване на околната среда и за здраве и безопасност;

**За доказване на критерия за подбор по т. 1.3 кандидатът попълва**: ч*аст IV: „Критерии за подбор“, раздел В, т. 3: „Технически и професионални способности“, от ЕЕДОП – приложен образец към документацията*.

**На етап сключване на договор участникът, избран за изпълнител, следва да представи:** описание на мерките, използвани от кандидата за осигуряване на качеството, изготвено под формата на декларация, че промишлените мощности, които ще се използват за изпълнение на поръчката, са вписани в ECB Accreditation Register с акредитация за сигурност, качество, опазване на околната среда и за здраве и безопасност.

1.4. Кандидатите следва да разполагат с техническото оборудване, необходимо за изпълнение на поръчката, както следва:

- минимум 1 банкнотообработваща машина за осъществяване на 100% машинен контрол за качество на отпечатаните банкноти;

- минимум 1 брой машина, с която ще се осъществява отпечатването на българските банкноти.

**За доказване на критерия за подбор по т. 1.4 кандидатът попълва:** част IV: „Критерии за подбор“, раздел В, т. 9: „Технически и професионални способности“, от ЕЕДОП – приложен образец към документацията.

**На етап сключване на договор участникът, избран за изпълнител, следва да представи**: декларация на техническото оборудване, с което разполага кандидатът за изпълнение на поръчката, т.е. техническото оборудване, с което ще се осъществява отпечатването на българските банкноти, и техническото оборудване, което ще се използва за осъществяване на 100% машинен контрол за качество на отпечатаните банкноти.

**2. Предварителен подбор на кандидатите**

Покана за представяне на оферти ще бъде изпратена до кандидати, които отговарят на посочените по-горе критерии за подбор.

### 3. Обединения. Подизпълнители. Ползване капацитета на трети лица

3.1. При участие на обединения, които не са юридически лица, съответствието с критериите за подбор се доказва от обединението кандидат, а не от всяко от лицата, включени в него, с изключение на съответна регистрация, представяне на сертификат или друго условие, необходимо за изпълнение на поръчката, съгласно изискванията на нормативен или административен акт и съобразно разпределението на участието на лицата при изпълнение на дейностите, предвидени в договора за създаване на обединението.

.3.2. При участие на подизпълнители същите трябва да отговарят на съответните критерии за подбор съобразно вида и дела от поръчката, която ще изпълняват, и за тях да не е налице основанието за отстраняване от процедурата. Възложителят ще изиска замяна на подизпълнител, който не отговаря на тези условия.

3.3. Ако кандидат се позовава на капацитета на трети лица, същите следва да отговарят на съответните критерии за подбор, за доказването на които участникът се позовава на техния капацитет, и за тях следва да не е налице основанието за отстраняване от процедурата.

## В. Единен европейски документ за обществени поръчки (ЕЕДОП)

1. Кандидатът декларира липсата на основанията за отстраняване и съответствие с критериите за подбор чрез представяне на подписан ЕЕДОП (*приложен образец към документацията*), попълнен съгласно изискванията и условията на ЗОП и ППЗОП. В ЕЕДОП се предоставя информацията, изисквана от възложителя, и се посочват националните бази данни, в които се съдържат декларираните обстоятелства, или компетентните органи, които съгласно законодателството на държавата, в която кандидатът или участникът е установен, са длъжни да предоставят информация.

2. Когато изискванията, посочени в част III, буква „А“, т. 2.1.1, т. 2.1.2 и т. 2.1.7, се отнасят за повече от едно лице, всички лица подписват един и същи ЕЕДОП. Когато е налице необходимост от защита на личните данни или при различие в обстоятелствата, свързани с личното състояние, информацията относно изискванията се попълва в отделен ЕЕДОП за всяко лице или за някои от лицата. Когато се подава повече от един ЕЕДОП, обстоятелствата, свързани с критериите за подбор, се съдържат само в ЕЕДОП, подписан от лице, което може **самостоятелно** да представлява съответния стопански субект.

3. Кандидатът (икономически оператор), който участва самостоятелно в обществената поръчка и не използва капацитета на трети лица и подизпълнители, за да изпълни критериите за подбор, попълва и представя един ЕЕДОП.

3.1. Кандидатът (икономически оператор), който участва самостоятелно, но ще ползва капацитета на едно или повече **трети лица** по отношение на критериите за подбор, посочени в част III, буква „Б“, представя попълнен отделен ЕЕДОП за всяко едно от третите лица, който съдържа информацията по т. 1.

На основание чл. 65, ал. 1 от ЗОП кандидатите могат да се позовават на капацитета на трети лица по отношение на критериите, свързани с икономическото и финансовото състояние, техническите способности и професионална компетентност.

3.2. Кандидат (икономически оператор), който участва самостоятелно, но ще ползва един или повече **подизпълнители**, представя попълнен отделен ЕЕДОП за всеки един от подизпълнителите, в който се посочва и частта от поръчката, която ще изпълняват.

3.3. Когато в обществената поръчка участва обединение от физически и/или юридически лица, ЕЕДОП се представя за обединението като участник, както и отделни ЕЕДОП за всяко едно от лицата, участващи в обединението.

4. Възложителят може да изисква от кандидатите по всяко време да представят всички или част от документите, чрез които се доказва информацията, посочена в ЕЕДОП, когато това е необходимо за законосъобразното провеждане на процедурата.

5. Преди сключването на договор за обществена поръчка възложителят изисква от участника, определен за изпълнител, да предостави актуални документи, удостоверяващи липсата на основанията за отстраняване от процедурата, както и съответствието с определените критерии за подбор. Документите се представят и за подизпълнителите и третите лица, ако има такива.

6. При поискване от страна на възложителя кандидатите са длъжни да представят необходимата информация относно правно-организационната форма, под която осъществяват дейността си, както и списък на всички задължени лица по смисъла на чл. 54, ал. 2 от ЗОП независимо от наименованието на органите, в които участват, или длъжностите, които заемат.

7. Когато за кандидатът е налице някое от основанията по част III, буква „А“, т.2.1. и т. 2.2 и преди подаването на офертата той е предприел мерки за доказване на надеждност, тези мерки се описват в ЕЕДОП. Като доказателства за надеждността на участника се представят документи по чл. 45, ал. 2 от ППЗОП.

**ЧАСТ IV**

**ЗАЯВЛЕНИЯ ЗА УЧАСТИЕ И ОФЕРТА. УКАЗАНИЯ ЗА ПОДГОТОВКАТА ИМ.**  **ОТВАРЯНЕ НА ЗАЯВЛЕНИЯТА ЗА УЧАСТИЕ И ТЯХНОТО РАЗГЛЕЖДАНЕ. ОТВАРЯНЕ, РАЗГЛЕЖДАНЕ, ОЦЕНКА И КЛАСИРАНЕ НА ОФЕРТИТЕ**

**1.** **Общи изисквания при изготвяне и представяне на заявленията и офертата**

Всеки кандидат/участник следва да изготви заявлението си за участие/оферта си на български език, в съответствие с изискванията на Закона за обществените поръчки, Правилника за прилагане на Закона за обществените поръчки и като се придържа точно към обявените от възложителя условия.

Подаването на офертата задължава участниците да приемат напълно всички изисквания и условия, посочени в тази документация при спазване на разпоредбите на ЗОП, ППЗОП и другите нормативни актове, свързани с изпълнението на предмета на поръчката.

Разходите за изработването на заявленията и офертите са за сметка на кандидатите/участниците. Спрямо възложителя кандидатите/участниците не могат да предявяват каквито и да било претенции за разходи, направени от самите тях по подготовката и подаването на заявленията за участие/офертите им независимо от резултата или самото провеждане на обществената поръчка.

Всеки кандидат/участник в процедурата може да промени, допълни или да оттегли заявлението си за участие/офертата си до изтичане на срока за подаване на заявленията/офертите. В случай че се подаде допълнение или промяна на заявлението/офертата, то/тя трябва да отговаря на изискванията и условията за представяне на първоначалното заявление/първоначалната оферта, като върху плика бъде отбелязано следното: „Допълнение/промяна към вх. №...”.

Оферти подават само кандидати, които възложителят е поканил след предварителен подбор. Офертата следва да включва пълния обем на обществената поръчка. Участникът няма право да представя варианти на офертата. При наличието на варианти на офертата, същата не се разглежда и участникът се отстранява.

Срокът за валидност на офертите е 6 (шест) месеца, считано от датата, посочена в поканата като краен срок за получаването им. Възложителят може да поиска писмено от участниците да удължат срока на валидност на офертите до момента на сключване на договора за обществена поръчка.

Заявленията/офертите, свързани с участието в процедурата, се представят от кандидата/участника или от упълномощен от него представител, лично на гише № 56 в Паричния салон на БНБ или чрез пощенска или друга куриерска услуга с препоръчана пратка с обратна разписка, на адреса на възложителя, както следва: гр. София, пл. „Княз Александър I“ № 1, Българска народна банка. Заявленията/офертите се представят в запечатана непрозрачна опаковка, върху която се посочват:

* наименованието на кандидата/участника, включително участниците в обединението, когато е приложимо;
* адрес за кореспонденция, телефон и по възможност факс и електронен адрес;
* наименованието на обществената поръчка, за която се подават документите.

Ако кандидатът/участникът изпраща заявлението си за участие/офертата по пощата или по куриерска служба с препоръчано писмо с обратна разписка, разходите са за сметка на кандидата/участника. В този случай, той следва да изпрати предложението така, че да обезпечи неговото пристигане на посочения от възложителя адрес преди изтичане на срока за подаване на заявленията/офертите.

Възложителят води регистър на получените заявления/оферти. При получаване на заявление/оферта от страна на Възложителя, върху опаковката се отбелязват поредният номер, датата и часът на получаването, за което на приносителя се издава документ.

Заявленията се подават в срока, посочен в обявлението за обществена поръчка.

Офертите са подават в срока, посочен в поканата за представяне на оферти.

Не се приемат заявления/оферти, които са представени след изтичане на крайния срок за получаване или са в незапечатана опаковка или в опаковка с нарушена цялост. Тези обстоятелства се отразяват във входящия регистър.

Когато към момента на изтичане на крайния срок за получаване на заявления/оферти пред мястото, определено за тяхното подаване, все още има чакащи лица, те се включват в списък, който се подписва от представител на възложителя и от присъстващите лица. Заявленията/офертите на лицата от списъка се завеждат в регистъра. В този случай не се допуска приемане на заявления/оферти от лица, които не са включени в списъка.

## 2. Съдържание на опаковката на заявлението за участие, съдържащо информация относно личното състояние и критериите за подбор – поставят се в общата опаковка, без да се обособяват в отделен плик:

2.1. Подписан и подпечатан списък – опис на представените от кандидата документи – свободен текст.

2.2. Заявление за участие, изготвено по образец, приложен към документацията за обществената поръчка.

2.3. Единен европейски документ за обществени поръчки (ЕЕДОП) по образец за кандидата, подписан от всички лица по чл. 54, ал. 2 от ЗОП\* в съответствие с изискванията на закона и условията на възложителя, а когато е приложимо, ЕЕДОП за обединението, което не е юридическо лице, за всеки от членовете в обединението, за всеки подизпълнител и за всяко лице, чиито ресурси ще бъдат ангажирани в изпълнението на поръчката.

*\* Лицата по чл. 54, ал. 2 от ЗОП са:*

*а) лицата, които представляват кандидата;*

*б) лицата, които са членове на управителни и надзорни органи на кандидата;*

*в) други лица които имат правомощия да упражняват контрол при вземането на решения от тези органи.*

***Забележка:*** *На последната страница на ЕЕДОП (част VI. „Заключителни положения“) се* ***посочват имената на лицата, в какво качество се подписват и се полагат подписите на всички задължени да представят ЕЕДОП.***

2.4. Когато кандидатът е обединение, което не е юридическо лице, на основание чл. 37, ал. 4 от ППЗОП същият представя копие на документ, от който е видно: правното основание за създаване на обединението; информация във връзка с конкретната обществена поръчка относно правата и задълженията на участниците в обединението; разпределението на отговорността между тях и дейностите, които ще изпълнява всеки член на обединението;

2.5. Документи за доказване на предприетите мерки за надеждност съгласно чл. 45, ал. 2 от ППЗОП *(когато е приложимо).*

## 3. Отваряне на заявленията за участие

Комисията, назначена със заповед в съответствие със ЗОП и ППЗОП, отваря постъпилите заявления за участие **на датата и в часа, посочени в Обявлението за поръчката, в сградата на БНБ**, находяща се в гр. София, пл. „Княз Александър І“ № 1. При промяна на датата, часа или мястото за отваряне на заявленията за участие участниците се уведомяват чрез съобщение, публикувано в електронната преписка на обществената поръчка в профила на купувача най-малко 48 часа преди новоопределения час.

Комисията започва работа след получаване на представените заявления за участие и протокола по чл. 48, ал. 6 от ППЗОП. Получените заявления за участие се отварят на публично заседание, на което могат да присъстват кандидатите в процедурата или техни упълномощени представители, както и представители на средствата за масово осведомяване. В случаите, когато присъстват упълномощени представители на кандидатите, те следва да представят **пълномощно** (оригинал или копие, заверено ,,Вярно с оригинала“ от участника), даващо им възможност да присъстват на заседанието на комисията по отваряне на заявленията за участие.

Комисията отваря по реда на тяхното постъпване запечатаните непрозрачни опаковки и оповестява тяхното съдържание.

След това комисията продължава работата си самостоятелно по реда на раздел VIII от ППЗОП.

## 4. Разглеждане на заявленията за участие

* + 1. Комисията разглежда документите, представени в съответствие с изискванията на възложителя, посочени в част IV, т. 2 от настоящата документация за съответствие с изискванията за личното състояние и критериите за подбор, поставени от възложителя, и съставя протокол.

Когато установи липса, непълнота или несъответствие на информацията, включително нередовност или фактическа грешка, или несъответствие с изискванията за личното състояние или критериите за подбор, комисията ги посочва в протокола и изпраща протокола на всички кандидати в деня на публикуването му в профила на купувача.

В срок до 5 (пет) работни дни от получаването на протокола кандидатите, по отношение на които е констатирано несъответствие или липса на информация, могат да представят на комисията нов ЕЕДОП и/или други документи, които съдържат променена и/или допълнена информация. Допълнително предоставената информация може да обхваща и факти и обстоятелства, които са настъпили след крайния срок за получаване на оферти. Тази възможност се прилага и за подизпълнителите и третите лица, посочени от кандидата.

Когато промените са отнасят за обстоятелства, различни от посочените по част III, буква „А“, т. 2.1.1, т. 2.1.2, т. 2.1.7, новият ЕЕДОП може да бъде подписан от едно от лицата, които могат самостоятелно да представят кандидата.

След изтичането на петдневния срок комисията пристъпва към разглеждане на допълнително представените документи относно съответствието на кандидатите с изискванията за личното състояние и критериите за подбор.

При извършването на предварителния подбор и на всеки етап от процедурата комисията може при необходимост да иска разяснения за данни, заявени от кандидатите, и/или да проверява заявените данни, включително чрез изискване на информация от други органи и лица.

Комисията изготвя протокол, който съдържа резултатите от предварителния подбор, и го представя на възложителя. В срок от 5 (пет) работни дни от датата на приемане на протокола възложителят обявява с решение кандидатите, които ще бъдат поканени да представят оферти. В решението се посочат и кандидатите, които не отговарят на обявените от възложителя изисквания, и мотивите за това.

Покана за представяне на оферти се изпраща до избраните кандидати в 3-дневен (тридневен) срок от: изтичането на срока за обжалване – когато решението не е обжалвано, а ако е обжалвано – при положение че не е направено искане за налагане на временна мярка; влизането в сила на определението, с което е отхвърлено искането за временна мярка; влизането в сила на решението, когато е наложена временна мярка.

**5. Съдържание на офертата, съдържаща техническо предложение и ценово предложение**

5.1. Подписан и подпечатан списък – опис на представените от участника документи – свободен текст.

5.2. Документ за упълномощаване, когато лицето, което подава офертата, не е законният представител на участника.

5.3. Техническо предложение, изготвено съгласно образец, изпратен заедно с поканата за представяне на оферти. В техническото си предложение участниците декларират съгласие с клаузите на предложения проект на договор и срока на валидност на офертата.

5.4. Друга информация и/или документи, посочени в поканата за представяне на оферти.

5.5. **Ценово предложение** – представя се в отделен запечатан непрозрачен плик с надпис „Предлагани ценови параметри“, като ценовото предложение е по образец[[1]](#footnote-1), изпратен заедно с поканата за представяне на оферти.

**Всички образци**, които се съдържат в документацията за възлагане на обществената поръчка, **са задължителни и участниците следва да се придържат точно към тях** при изготвяне на офертата си.

Техническите и ценовите предложения се подписват на всеки лист от **лицата с представителни и управителни функции**,посочени в Търговския регистър, или от **упълномощени за това лица**. В този случай се изисква да се представи съответното пълномощно.

Когато в офертата не са приложени оригинални документи, се представят копия от документи, като същите следва да бъдат заверени „Вярно с оригинала“, подпис и печат на участника.

# 6. Разглеждане, оценка и класиране на офертите

## А. Отваряне на офертите

Комисията, назначена със заповед в съответствие със ЗОП и ППЗОП, разглежда офертите на участниците **на датата и в часа, посочени в поканата за представяне на оферти, в сградата на БНБ**, находяща се в гр. София, пл. „Княз Александър І“ № 1. При промяна на датата, часа или мястото за отваряне на офертите участниците се уведомяват чрез съобщение, публикувано в електронната преписка на обществената поръчка в профила на купувача най-малко 48 часа преди новоопределения час.

Комисията започва работа след получаване на представените оферти и протокола по чл. 48, ал. 6 от ППЗОП. Получените оферти се отварят на публично заседание, на което могат да присъстват участниците в процедурата или техни упълномощени представители, както и представители на средствата за масово осведомяване. В случаите, когато присъстват упълномощени представители на участниците, те следва да представят **пълномощно** (оригинал или копие, заверено ,,Вярно с оригинала“ от участника), даващо им възможност да присъстват на заседанието на комисията по отваряне на офертите.

Комисията отваря по реда на тяхното постъпване запечатаните непрозрачни опаковки, оповестява тяхното съдържание и проверява наличието на отделен запечатан плик с надпис „Предлагани ценови параметри“.

Най-малко трима от членовете на комисията подписват техническото предложение и плика с надпис „Предлагани ценови параметри“. Комисията предлага по един от присъстващите представители на другите участници да подпише техническото предложение и плика с надпис „Предлагани ценови параметри“.

Пликовете с надпис „Предлагани ценови параметри“ не се отварят на този етап от процедурата и предлаганите цени не се съобщават на присъстващите.

След това комисията продължава работата си самостоятелно по реда на раздел VIII от ППЗОП.

## Б. Разглеждане на офертите

1. Комисията разглежда офертите в частта на техническото предложение и тяхното съответствие с изискванията на възложителя, посочени в част IV, т. 5, и с изискванията, посочени в поканата за представяне на оферти.

2.  Когато при разглеждане на офертата в частта на техническото предложение комисията установи, че тя не отговаря по съдържание на изискванията на възложителя, предлага съответния участник за отстраняване от процедурата.

* 1. Ценовото предложение на участник, чиято оферта не отговаря на изискванията на възложителя, не се отваря. Не по-късно от 2 (два) работни дни преди датата на отваряне на ценовите оферти комисията обявява чрез съобщение в профила на купувача датата, часа и мястото на отваряне и оповестяване на предлаганите ценови параметри. При отварянето на подадените оферти, както и на плика с предлагани ценови параметри, може да присъстват лицата по чл. 54, ал. 2 от ЗОП.

Комисията обявява резултатите от оценяването на офертите по другите показатели, ако подлежат на оценка съгласно предварително обявените условия, отваря ценовите предложения и ги оповестява.

4. Когато офертата на участник съдържа предложение, свързано с цена или разходи, което подлежи на оценяване, и е с повече от 20% (двадесет процента) по-благоприятно от средната стойност на предложенията на останалите участници по същия показател за оценка, възложителят изисква подробна писмена обосновка за начина на неговото образуване.

Подробната писмена обосновка се представя от участника в 5-дневен (петдневен) срок от получаване на искането.

Получената обосновка се оценява по отношение на нейната пълнота и обективност относно обстоятелствата по чл. 72, ал. 2 от ЗОП, на които се позовава участникът. При необходимост от участника може да бъде изискана уточняваща информация. Възложителят отстранява участника, когато не е представил обосновката си в срок, когато представените доказателства не са достатъчни, за да обосноват предложената цена или разходи, както и в случаите по чл. 72, ал. 4 и ал. 5 от ЗОП.

След това комисията пристъпва към оценяване по избрания критерий за възлагане.

5. Оценката на офертите се извършва по критерий за възлагане **„оптимално съотношение качество/цена“**, като показателите са детайлно разписани в „Методика за комплексна оценка и начин за определяне на оценката по всеки показател“, която е изпратена с поканата за представяне на оферти.

Когато комплексните оценки на две или повече оферти са равни, комисията прилага чл. 58, ал. 2 и ал. 3 от ППЗОП.

Всички оферти, които отговарят на предварително обявените от възложителя условия и бъдат допуснати до разглеждане, ще бъдат оценявани по определения критерий за възлагане.

Участникът, класиран от комисията на първо място, се предлага за изпълнител на обществената поръчка.

Комисията класира участниците по степента на съответствие на офертите с предварително обявените от възложителя условия.

6. Действията на комисията се протоколират, като резултатите от работата ѝ се отразяват в доклад. Докладът на комисията се предоставя на възложителя за утвърждаване. Към доклада се прилагат протоколите от работата на комисията.

# ЧАСТ V

# ОПРЕДЕЛЯНЕ НА ИЗПЪЛНИТЕЛ

В 10-дневен (десетдневен) срок от получаването на доклада възложителят го утвърждава или го връща на комисията с писмени указания, ако е налице някое от основанията, посочени в чл. 106, ал. 3 от ЗОП. Възложителят дава указания на комисията в съответствие с чл. 106, ал. 4 от ЗОП. В тези случаи комисията представя на възложителя нов доклад, който съдържа резултатите от преразглеждането на действията ѝ.

В 10-дневен (десетдневен) срок от утвърждаване на доклада възложителят издава решение за определяне на изпълнител или за прекратяване на процедурата.

Връчването на решението на възложителя се извършва по реда на чл. 43 от ЗОП.

# ЧАСТ VI

# ПРЕКРАТЯВАНЕ НА ПРОЦЕДУРАТА

* + - * 1. Възложителят прекратява процедурата с мотивирано решение, когато е налице някое от основанията, посочени в чл. 110, ал. 1 от ЗОП.
        2. Възложителят може да прекрати процедурата с мотивирано решение в случаите, посочени в чл. 110, ал. 2 от ЗОП.
        3. Възложителят изпраща на участниците решението за прекратяване на процедурата в 3-дневен (тридневен) срок от издаването му.

# ЧАСТ VII

# ГАРАНЦИЯ ЗА ИЗПЪЛНЕНИЕ НА ДОГОВОРА

1. Гаранцията за изпълнение на договора се представя от участника, определен за изпълнител на поръчката, при подписване на договора и е в размер на 2% (два процента) от прогнозната стойност на поръчката в размер 10 400 000 (десет милиона и четиристотин хиляди) евро, без ДДС. представляваща сума в размер на 208 000 евро или 406 812,64 лева.

2. Условията за освобождаване и задържане на гаранцията за изпълнение са определени в проекта на договор.

3. Гаранцията за изпълнение се представя под формата на банкова гаранция – в оригинал, парична сума (платежно нареждане в копие) или застраховка – в оригинал, която обезпечава изпълнението чрез покритие на отговорността на изпълнителя, по избор на избрания за изпълнител участник.

4. Участникът, определен за изпълнител, избира сам формата на гаранцията за изпълнение.

5. Когато избраният изпълнител е обединение, което не е юридическо лице, всеки от съдружниците в него може да е наредител по банковата гаранция, съответно вносител на сумата по гаранцията или титуляр на застраховката.

6. Ако гаранцията за изпълнение на договора се представя под формата на парична сума в левове, тя се превежда по банкова сметка на БНБ – IBAN: BG40 BNBG 9661 1000 0661 23, BIC: BNBGBGSD, а ако участникът представя гаранцията в евро, паричната сума трябва да бъде преведена по следната сметка: Direct to BNBGBGSF via TARGET2, IBAN: BG83BNBG96611100066141.

7. В случай че гаранцията за изпълнение на договора е под формата на банкова гаранция, същата трябва отговаря на клаузите на договора.

8. В случай че гаранцията за изпълнение на договора е под формата на застраховка, същата трябва отговаря на клаузите на договора.

9. При представяне на гаранцията в нея изрично се посочва предметът на договора, за изпълнението на който се представя гаранцията.

10. Разходите по откриването и поддържането на гаранцията за изпълнение са за сметка на изпълнителя, както и разходите по усвояването на средствата от страна на възложителя при наличие на основание за това.

# 

# ЧАСТ VIII

# СКЛЮЧВАНЕ НА ДОГОВОР. ДОГОВОР ЗА ПОДИЗПЪЛНЕНИЕ

## 1. Сключване на договор

1.1. Възложителят сключва писмен договор за обществена поръчка с участника, определен за изпълнител в резултат на проведената процедура, при изпълнени изисквания по чл. 112, ал. 1 от ЗОП и след представяне от страна на избрания изпълнител на актуално разрешение/удостоверение/потвърждение за достъп до класифицирана информация с минимално ниво на достъп „Поверително“ (вкл. и за лицата, представляващи юридическото лице, и служителите, които ще имат достъп до класифицирана информация) съгласно Закона за защита на класифицираната информация (ЗЗКИ), включително наличие на възможност за обработка, съхранение и предаване на класифицирана информация (наличие на регистратура и служител по сигурността на информацията).

1.2. Договор не се сключва в случаите по чл. 112, ал. 2 от ЗОП, когато участникът, класиран на първо място:

* откаже да подпише договор;
* не изпълни някое от условията, предвидени в чл. 112, ал. 1 от ЗОП, включително не представи документите по т. 1.1;
* не докаже, че не са налице основания за отстраняване от процедурата.

В тези случаи възложителят може с решение да определи за изпълнител и да сключи договор с втория класиран участник или да прекрати процедурата на основание чл. 110, ал. 2, т. 4 от ЗОП.

Възложителят сключва договора в едномесечен срок след влизане в сила на решението за определяне на изпълнител или на определението, с което е допуснато предварително изпълнение на това решение, но не преди изтичането на 14-дневен (четиринадесетдневен) срок от уведомяването на заинтересованите участници за решението за определяне на изпълнител.

Възложителят сключва договор, който съответства на приложения в документацията проект, допълнен с всички предложения от офертата на участника, въз основа на които е определен за изпълнител.

Когато за изпълнител е определено обединение, участниците в обединението носят солидарна отговорност за изпълнение на договора за обществена поръчка.

За неуредените от настоящата документация въпроси се прилагат разпоредбите на Закона за обществените поръчки и Правилника за прилагане на Закона за обществените поръчки.

**2. Договор за подизпълнение**

## Изпълнителят се задължава да сключи договор за подизпълнение с подизпълнителя/ите, посочен/и в представената от него оферта. Изпълнителят се задължава да предостави на възложителя копие на договора за подизпълнение в срок до 3 (три) дни от сключването му, но не по-късно от сключване на договора, заедно с доказателства, че са изпълнени условията на чл. 66, ал. 2 от ЗОП.

## Замяна или включване на подизпълнител по време на изпълнение на договора се допуска по изключение, когато възникне необходимост и ако са изпълнени едновременно всички условия, посочени в чл. 66, ал. 11 от ЗОП. В този случай изпълнителят се задължава да представи на възложителя копие на допълнителното споразумение за замяна на посочен в офертата подизпълнител заедно с доказателства, че са изпълнени условията на чл. 66, ал. 2 и 11 от ЗОП, в срок до 3 (три) дни от сключването му.

## Независимо от сключения договор за подизпълнение отговорността за изпълнение на договора за обществена поръчка е на изпълнителя.

## В случай че част от поръчката, която се изпълнява от подизпълнител, може да бъде предадена като отделен обект на изпълнителя или на възложителя, възложителят заплаща възнаграждение за тази част на подизпълнителя (директно плащане). Директните плащания се осъществяват въз основа на искане, отправено от подизпълнителя до възложителя, чрез изпълнителя, който е длъжен да го предостави на възложителя в 15-дневен (пенадесетдневен) срок от получаването му. Към искането изпълнителят предоставя становище, от което да е видно дали оспорва плащанията или част от тях като недължими. Възложителят има право да откаже директно плащане на подизпълнителя, когато искането за плащане е оспорено, до момента на отстраняване на причината за отказа.

## Към момента на сключване на договора за обществена поръчка или най-късно преди започване на неговото изпълнение изпълнителят се задължава да уведоми възложителя за името/имената, данните за контакт и представителите на подизпълнителя/ите, посочени в офертата. Изпълнителят се задължава да уведомява възложителя в хода на изпълнение на договора за обществена поръчка за всякакви промени в предоставената информация.

## Независимо от сключения договор за подизпълнение отговорността за изпълнение на договора за обществена поръчка е на изпълнителя.

# ЧАСТ IX

# ОБЖАЛВАНЕ

Всяко решение на възложителя в процедурата за възлагане на обществената поръчка подлежи на обжалване пред Комисията за защита на конкуренцията по реда на глава двадесет и седма от ЗОП. Решенията се обжалват относно тяхната законосъобразност, включително за наличие на дискриминационни, икономически, финансови, технически или квалификационни изисквания в обявлението, документацията или във всеки друг документ, свързан с процедурата.

Обжалването се извършва при условията и по реда на чл. 196 и сл. от ЗОП.

# ЧАСТ Х

# ДРУГИ УСЛОВИЯ

При различие между информацията, посочена в обявлението и в документацията за участие в процедурата, за вярна се смята информацията, публикувана в обявлението.

По въпроси, свързани с провеждането на процедурата и подготовката на офертите на участниците, които не са разгледани в документацията, се прилагат разпоредбите на Закона за обществените поръчки и Правилника за прилагане на Закона за обществените поръчки.

**Забележка:** Българската народна банка е Администратор на лични данни, вписан в регистъра на администраторите на лични данни под № 0017806, представлявана от нейния Управител. Предоставените от Вас доброволно лични данни се събират и обработват за целите на идентификацията Ви и възникване на договорните отношения. Трети лица могат да получат информация само по реда и при условията на Закона за защита на личните данни. Разполагате с право на достъп и право на коригиране на събраните Ваши лични данни.

1. Извън плика с надпис „Предлагани ценови параметри“ не трябва да е посочена никаква информация относно цената. Участници, които по какъвто и да е начин са включили някъде в офертата си елементи, свързани с ценовото си предложение (или части от него), ще бъдат отстранени от участие в процедурата. [↑](#footnote-ref-1)